钦定古今图书集成/明伦汇编/氏族典/第258卷 > 王融
## 钦定古今图书集成/明伦汇编/氏族典/第258卷 > 王融

按《南齐书王融传》：“融字元长，琅邪临沂人也。祖僧达，
父道琰。融少而神明警惠，博涉有文才，举秀才，晋安
王南中郎板行参军，坐公事免。竟陵王司徒，板法曹
行参军，迁太子舍人，启求自试，迁秘书丞。从叔俭，初
有仪同之授，融赠诗及书，俭甚奇惮之，笑谓人曰：‘穰
侯印讵便可解’。寻迁丹阳丞，中书郎。永明末，世祖欲”
北伐，使毛惠秀画《汉武北伐图》，使融掌其事。九年，上
幸芳林园，禊宴朝臣，使融为《曲水诗序》，文藻富丽，当
世称之。融自恃人地，三十内望为公辅，直中书省，夜
叹曰：“邓禹笑人。”行逢大𦨵开，喧湫不得进。又叹曰：“车
前无八驺卒，何得称为丈夫！”会魏动，竟陵王子良于
东府募人，板融宁朔将军、军主。世祖疾笃，融欲立子
良，郁林即位十馀日，收下廷尉狱，赐死，时年二十七。
《文集》行于世。